***ZÁPISNICA***

***zo zasadnutia Rodičovskej rady pri Základnej škole***

***sv. Košických mučeníkov, Čordákova 50, Košice***

**Termín konania: 2. 6. 2021**

**Miesto konania:**  Základná škola sv. Košických mučeníkov, Čordákova 50, Košice

**Prítomní :** - podľa prezenčnej listiny

* hostia – p. riaditeľka RNDr. Adriana Bariová, p. zástupkyňa Mgr. Renáta Halčišáková

***Program:***

1. Informácia o stave financií RR

2. Stanovy Rodičovskej rady (ďalej RR)

3. Financovanie cirkevných škôl verzus štátnych

4. Normatív na učebnice, financovanie nákupu učebníc

5. Prerokovanie žiadostí o finančné príspevky

6. Rôzne, diskusia

Zasadnutie Rodičovskej rady otvorila modlitbou a privítaním pani predsedníčka Kočišová a oboznámila prítomných s programom zasadnutia.

***K bodu 1***

Pani hospodárka Miklušová informovala členov RR o prehľade hospodárenia a stave financií k 31. 05. 2021. Zostatok finančných prostriedkov v pokladni je k danému dňu **222,92 €** a zostatok na účte v banke predstavuje čiastku **5148,21 €.**

Nakoľko posledný rok škola fungovala v neštandardnom režime kvôli protipandemickým opatreniam, nekonali sa teda pravidelné akcie na škole a zároveň sa neuplatnili financie na ne určené, napr. na Uvítanie prvákov, Komparo, Deň otvorených dverí, ŠvP a bol nižší počet reprezentácií v súťažiach. Zároveň v tomto roku meškajú aj príjmy z darovania 2 % z daní. Doteraz neboli ešte uhradené všetky rodičovské príspevky. Je potrebné pripomenúť nedoplatky na najbližšom Rodičovskom spoločenstve.

***K bodu 2***

Členom RR boli predložené stanovy na ich pripomienkovanie. Pani predsedníčka navrhuje ich úpravu, resp. doplnenie bodov, napríklad termíny na ukončenie hlasovanie cez e-mail. Do ďalšieho zasadnutia RR je potrebné členmi rady predložiť návrhy, pripomienky na doplnenie stanov. Každá zmena stanov je spoplatnená a podlieha kontrole Ministerstva vnútra SR.

***K bodu 3***

Na základe podnetu pani predsedníčky a pre potreby vyrozumenia členov RR pani riaditeľka informovala členov RR o financovaní cirkevných škôl. Cirkevné školstvo spadá spolu so súkromnými školami pod neštátny sektor. Zdrojom financovania súkromných a cirkevných škôl a školských zariadení je okrem prostriedkov zo štátneho rozpočtu hlavne zisk z podnikateľskej činnosti (platí najmä pre súkromné školy), príspevky od zriaďovateľov, príspevky a dary ako aj iné zdroje.

Štát zabezpečuje financovanie našej cirkevnej základnej školy a gymnázia zo štátneho rozpočtu rovnako ako pri verejných školách.

Zložky našej školy ako je Materská škola, Základná umelecká škola, Školský klub detí a Školská jedáleň sú financované mestom alebo VÚC v rozsahu 88 až 93% zo sumy určenej na mzdy a prevádzku zariadení v ich zriaďovateľskej pôsobnosti. Neštátne školy majú možnosť vyberať poplatky a dorovnať, dofinancovať normatív, aj mzdový.

***K bodu 4***

Nakoľko v poslednom čase prichádzalo viac žiadostí pre RR o schválenie príspevku na zakúpenie učebníc ako po iné roky, pani riaditeľka vysvetlila členom RR zmenu financovania učebníc, ktorú priniesol pán minister Gröhling.

Doterajšie financovanie bolo nastavené tak, že pre každý predmet ponúkal štát učebnice zdarma, teda boli od určitého vydavateľstva a dotoval ich štát. Ak si vyučujúci, škola vybrali učebnice z iného portálu, bolo potrebné ich zaplatiť.

Po spomínanej zmene funguje iný trh financovania učebníc. Zrušili sa učebnice dotované štátom, teda zdarma a štát poskytuje školám dotáciu vo výške 15 € na žiaka viazanú na zakúpenie učebníc z ľubovoľného portálu. Tento príspevok je poddimenzovaný a oproti minulému roku klesol o polovicu. Učebné osnovy sa neustále inovujú, je potreba dokupovať nové, aktuálne učebnice. Učitelia hľadajú rôzne riešenia na zakúpenie učebníc, najlepšie cenové ponuky, akcie na trhu. To však často nestačí a je potrebné cenu učebnice doplatiť rodičmi priamo, alebo príspevkom z financií RR.

***K bodu 5***

Neboli predložené žiadne žiadosti o poskytnutie finančných prostriedkov.

***6. Diskusia, rôzne***

1. SWAP – výmena oblečenia.

Pani predsedníčka navrhla zrealizovať výmenu oblečenia na škole. Konala by sa napríklad 2 krát ročne, účastnícky poplatok by mohol byť 1 €, ktoré by bolo príjmom do financií RR. Každý by doniesol obmedzený počet odevov, napríklad 5 kusov a 5 by si mohol vziať. Odevy, ktoré by zostali, by sa darovali. Túto aktivitu by organizovala RR.

2. Burza školských tričiek

Prebehla burza školských tričiek na škole, ktorá bola veľmi úspešná. Pre záujem sa bude realizovať aj 4. a 12. júna 2021.

3. Podpora sociálne slabším rodinám

Zvážiť, ako by bolo možné pomôcť sociálne slabším rodinám. Napríklad rozloženie platieb rodičovského príspevku, komunikácia s triednym učiteľom, na triednych spoločenstvách...

4. Výzva k otvorenej komunikácii

Akékoľvek podnety zo strany rodičov adresovať najprv triednym učiteľom, ako prvému zodpovednému kontaktu. Zachovať postupnosť pri komunikácii. Triedny učiteľ zváži riešenie danej veci, v prípade potreby poradí sa s vedením, alebo sa posunie riešenie danej veci priamo vedeniu školy.

Po prerokovaní všetkých bodov programu predsedníčka RR rokovanie ukončila.

V Košiciach, 2. 6. 2021 Zapísala: Mariana Beľanová